Իոնա (ազգային պարկ)

Իոնա ազգային պարկ (անգլ.՝ Iona National Park), Անգոլայի ազգային պարկ։ Տարածքը կազմում է 15 150 կմ2, որը նրան դարձնում է երկրի ամենամեծ պարկերից մեկը։ Ազգային պարկի 25,28 կմ²-ն կազմում է ջրային տարածքը։ Պարկը ձևավորվել է 1957 թվականին՝ երկրի հարավարևելյան չորացած տարածքների պահպանման նպատակով։ Աշխարհագրություն Իոնա ազգային պարկը տեղակայված է Նամիբե գավառի հարավ-արևմուտքում՝ Կուրոկա և Կունենե գետերի միջև։ Կուրոկա գետով անցնում է պարկի հյուսիսային սահմանը։ Պարկն ներառում է Կունենե գետի գետաբերանը և Բայա դոս Տիգրես ծոցը։ Ափամերձ հատվածի երկարությունը 200 կմ է։ Նամիբիայի Namib-Naukluft և Skeleton Coast Park ազգային պարկերի հետ միասին Իոնան պահպանում է 1200 կմ երկարությամբ ափը և Նամիբ անապատը։ Կուրոկա գետը պարբերաբար ցամաքում է և իրենից հետո թողնում փոքրիկ լճակներ, իսկ Կունենե գետի գետաբերանում շատ են ճահճային տարածքները։ Պարկի բարձրությունը ծովի մակերևույթից Պոստո դո Իոնա շրջանում 800 մետր է, իսկ Tchamalinde լեռներում՝ ավելի բարձր։ Տեղումների տարեկան քանակը ափամերձ տարածքներում տատանվում է 100 մմ-ի, իսկ արևելյան շրջաններում՝ մինչև 300 մմ-ի սահմաններում։ Ֆլորա և ֆաունա Պարկը տեղակայված է անապատային և կիսաանապատային տարածքում։ Կիսաանապատային հատվածում հիմնականում աճում են արիստիդա (լատիներեն՝ Aristída), ստիպագրոստիս, ցիսուս (լատիներեն՝ Cissus), սալվադորա (լատիներեն՝ Salvadora), վելվիչիա (լատիներեն՝ Welwítschia), ակացիա (լատիներեն՝ Acacia) և կոմիֆորա (լատիներեն՝ Commiphora), շմիդտիա, մոպանե (լատիներեն՝ Colophospermum mopane)։ Անապատային տարածքներում աճում են օդիսեա և սպորոբուլուս։ Պարկում բնակվող խոշոր կաթնասուններից են՝ սև ռնգեղջյուր, լեռնային զեբր (լատիներեն՝ Equus zebra hartmannae), իմպալա (անգլ.՝ Aepyceros melampus petersi), աֆրիկյան վայրի շուն, բորենի, վագրակատու և առյուծ։ Պարկում բնակվում են նաև թռչուններ, որոնք բնորոշ են Նամիբ անապատին և Namib-Karoo ու Kalahari-Highveld բիոմներին։ Պարկի տարածքում գրանցված է 114 թռչնատեսակ։ Հազվագյուտ թռչունների թվում են ճանճասպան կեռնեխը (լատիներեն՝ Namibornis herero), կարմրակող աստրիլդը (լատիներեն՝ Estrilda thomensis), աչքավոր պինգվինը (լատիներեն՝ Spheniscus demersus), կապյան օլուշան (լատիներեն՝ Morus capensis) և թագավորական կրաչկան (լատիներեն՝ Thalasseus maximus)։ Պարկում կա ջրային թռչունների 58 տեսակ, այդ թվում՝ թամբակտուց յաբիրու (լատիներեն՝ Ephippiorhynchus senegalensis), սև արագիլ (լատիներեն՝ Ciconia nigra), փոքր ֆլամինգո (լատիներեն՝ Phoenicopterus minor)։ Պարկում կա նաև աֆրիկյան մարաբու (լատիներեն՝ Leptoptilos crumeniferus), աֆրիկյան անգղ (լատիներեն՝ Gyps africanus), աֆրիկյան մեծականջ անգղ (լատիներեն՝ Torgos tracheliotus), ջայլամ (լատիներեն՝ Struthio camelus), մեծ մկնորս (լատիներեն՝ Falco rupicoloides, եթովպական ջրածիծառ (լատիներեն՝ Apus horus toulsoni)։ Ծանոթագրություններ Արտաքին հղումներ Iona National Park Արխիվացված 2015-01-18 Wayback Machine // protectedplanet.net YouTube - There are Cheetahs in Angola! (Iona National Park)